Жан дьо Спонд
Уви! Редят се дни…

Превод от френски: Пенчо Симов, 1978

chitanka.info

Уви! Редят се дни, и този, който мина,

е все едно умрял, а всеки следващ ден

на свой ред ще умре, и той едва роден,

и половин живот е смърт наполовина.

Амбицията зла, подтикваща мнозина,

и гордото сърце, със порив вдъхновен,

и нежната ръка, сърцето взела в плен —

за всичко има смърт, след ден или година.

По пътя се редят и бури, и скали,

разпъвате платна, но знаете, нали,

че всеки своя край на дъното намира…

И тъй, мигът лети, обливайте се в пот,

палачи сте сами на своя къс живот:

живее се в беди, без отдих се умира.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.